สุดเจ๋ง ! “โปรจีน” ผงาดขึ้นมือ 2 โปรกอล์ฟหญิงโลก
"โปรจีน" อาฒยา ฐิติกุล ขึ้นมือ 2 ของโลกโปรกอล์ฟหญิง หลังทำผลงานยอดเยี่ยมในการแข่งขันกอล์ฟแอลพีจีเอ ทัวร์ เมื่อวันอาทิตย์ที่ผ่านมา
ยอดเยี่ยม “โปรจีน” ผงาดขึ้นมือ 2 ของโลกโปรกอล์ฟหญิง หลังผลการแข่งขัน “แอลพีจีเอ ทัวร์” ดีต่อเนื่อง
4 ต.ค. 2565

ผู้สื่อข่าวรายงานว่า การแข่งขันกอล์ฟแอลพีจีเอ ทัวร์ รายการ ดิ แอสเซนแดนท์ แอลพีจีเอ เบเนฟิตติง โวลุนเทียร์ส ออฟ อเมริกา ณ สนามโอลด์ อเมริกัน กอล์ฟ คลับ ระยะ 6,475 หลา พาร์ 71 ชิงเงินรางวัลรวม 1.7 ล้านเหรียญสหรัฐ หรือประมาณ 64 ล้านบาท เมื่อวันที่ 2 ตุลาคมที่ผ่านมาเป็นการดวลวงสวิงในวันสุดท้าย
ผลปรากฏว่า ชาร์ลีย์ ฮัลล์ โปรกอล์ฟสาวจากประเทศอังกฤษ ทำผลงานได้อย่างยอดเยี่ยม เก็บเพิ่ม 7 อันเดอร์พาร์ รวมสองวันมี 18 อันเดอร์พาร์ คว้าแชมป์ไปครองได้สำเร็จ โดยเป็นแชมป์ระดับแอลพีจีเอ รายการที่ 2 ในชีวิตของเธอ รับเงินรางวัลไปนอนกอด 255,000 เหรียญสหรัฐ หรือประมาณ 9.6 ล้านบาท
ด้าน “โปรจีน” อาฒยา ฐิติกุล ขวัญใจชาวไทย วันสุดท้ายทำสกอร์ไป 4 อันเดอร์พาร์ รวมสองวัน 12 อันเดอร์พาร์ ห่างจากแชมป์ 6 สโตรก จบอันดับที่ 4 รับเงินรางวัลไปครอง 86,874 เหรียญสหรัฐ หรือประมาณ 3.3 ล้านบาท และจากการคว้าอันดับ 4 ในรายการนี้ของ “โปรจีน” และการคว้าแชมป์ที่ วอลมาร์ต เอ็นดับเบิลยู อาร์คันซอ แชมเปียนชิพ เมื่อสัปดาห์ก่อน จะทำให้ “โปรจีน” มีคะแนนแซงหน้า เนลลี คอร์ดา โปรสาวชาวอเมริกัน ขึ้นไปรั้งเป็นมือ 2 ของโลก เป็นรองแค่เพียง โค จิน-ยอง จากเกาหลีใต้เท่านั้น จากการจัดอันดับในช่วงสัปดาห์นี้        
ขณะที่ผลงานของโปรสาวไทยคนอื่นๆ “โปรโม” โมรียา จุฑานุกาล สกอร์รวม 11 อันเดอร์พาร์ จบอันดับ 5 ร่วม, “โปรแจน” วิชาณี มีชัย สกอร์รวม 7 อันเดอร์พาร์ จบอันดับ 11 ร่วม, “โปรแหวน” พรอนงค์ เพชรล้ำ สกอร์รวม 6 อันเดอร์พาร์ จบอันดับ 16 ร่วม, “โปรเม” เอรียา จุฑานุกาล สกอร์รวม 2 อันเดอร์พาร์ จบอันดับ 34 ร่วม, “โปรจัสมิน” ธิฎาภา สุวัณณะปุระ สกอร์รวม 4 โอเวอร์พาร์ จบอันดับ 59 ร่วม